TK ออกหุ้นกู้ 1 พันลบ. ดอกเบี้ยคงที่ 2.83% ขาย 28 ก.พ.นี้
TK ออกหุ้นกู้ 1 พันลบ. อายุ 3 ปี ดอกเบี้ยคงที่ 2.83% ขาย 28 ก.พ.นี้
28 ก.พ. 2560

นางสาวปฐมา พรประภา กรรมการผู้จัดการ บริษัทฐิติกร จำกัด (มหาชน) หรือ TK เปิดเผยว่า คณะกรรมการบริหาร TK  ได้อนุมัติการออกหุ้นกู้มูลค่า 1,000 ล้านบาท อายุ 3 ปี อัตราดอกเบี้ยคงที่ 2.83% เสนอขายแก่ผู้ลงทุนประเภทสถาบันและผู้ลงทุนรายใหญ่ โดยจะเสนอขายในวันที่ 28 ก.พ. 2560 และไถ่ถอนในวันที่ 28 ก.พ. 63 นับเป็นการออกหุ้นกู้มูลค่าสูงสุดของ TK เพื่อให้สอดคล้องกับความสนใจของผู้ลงทุนในหุ้นกู้ของ TK ซึ่งมีจำนวนมากขึ้น ทั้งนี้ เชื่อมั่นว่าหุ้นกู้ชุดใหม่นี้ จะยังคงได้รับความสนใจจากนักลงทุนเหมือนเช่นทุกครั้ง โดยมี Credit Rating จาก Tris  A- มาตลอด 6 ปี ตั้งแต่ปี 2553 เป็นการค้ำประกันความน่าเชื่อถือของ TK
สำหรับวัตถุประสงค์สำคัญของการออกหุ้นกู้ TK ในครั้งนี้ เพื่อเป็นการเตรียมพร้อมในการขยายพอร์ต เพิ่มยอดการเช่าซื้อ ตามแผนที่บริษัทฯ ตั้งเป้าไว้ คือเพิ่มสัดส่วนรายได้และลูกหนี้เช่าซื้อในต่างประเทศ พร้อม ๆ กับการเติบโตจากการเพิ่มรายได้ของลูกหนี้เช่าซื้อในประเทศ โดยเฉพาะแผนการขยายงานไปยังต่างประเทศ ซึ่งในปีนี้ TK มีแผนจะเปิดสาขาที่กัมพูชาเพิ่มอีก 3 สาขา และยังอยู่ระหว่างการเจรจากับรัฐบาลสาธารณรัฐประชาธิปไตยประชาชนลาว ในการขยายสาขาเพิ่มเติม อีกทั้งขณะนี้ TK ยังอยู่ในระหว่างการศึกษาจัดตั้งบริษัทลูกเพิ่มเติมเพื่อลงทุนในประเทศใหม่ ๆ อีกหลายประเทศ จึงทำให้ต้องเตรียมเงินทุนให้พร้อมเมื่อโอกาสการขยายงานมาถึง
โดยล่าสุด TK ได้รายงานต่อตลาดหลักทรัพย์แห่งประเทศไทยว่าคณะกรรมการบริษัทฯ ได้มีมติเพิ่มทุนจดทะเบียนของบริษัท Suosdey Finance PLC. ซึ่งเป็นบริษัทย่อยในประเทศกัมพูชา (บริษัทจะเพิ่มการถือหุ้นเป็นสัดส่วน 99.8% ของทุนชำระแล้ว) โดยเพิ่มทุนจำนวน 500,000 เหรียญสหรัฐ คิดเป็นเงินไทยประมาณ 17,470,000 บาท จากทุนจดทะเบียนเดิม 500,000 เหรียญสหรัฐ เป็นทุนจดทะเบียนใหม่ 1,000,000 เหรียญสหรัฐ คิดเป็นเงินไทยประมาณ 34,940,000 บาท แบ่งเป็นหุ้นสามัญ 1,000,000 หุ้น มูลค่าที่ตราไว้หุ้นละ 1 USD
“การออกหุ้นกู้วงเงิน 1,000 ล้านบาทในครั้งนี้ นอกจากใช้ในการขยายธุรกิจเพื่อเพิ่มรายได้ตามแผนแล้ว การออกหุ้นกู้ดังกล่าวนับเป็นกลยุทธ์ทางธุรกิจที่สำคัญของ TK ในการตอกย้ำความสามารถในการแข่งขันในตลาดเช่าซื้อรถจักรยานยนต์ในสภาวะดอกเบี้ยขาขึ้น ด้วยการล็อคต้นทุนทางการเงิน ปิดความเสี่ยงและควบคุมต้นทุนในการทำธุรกิจ ซึ่งอัตราดอกเบี้ยที่เราได้ครั้งนี้อยู่ที่ 2.83% ซึ่งถือว่าเป็นดอกเบี้ยที่ต่ำมาก และ TK ยังรักษาส่วนต่างดอกเบี้ย (Interest Spread) เฉลี่ย 30% มาหลายปีต่อเนื่อง” นางสาวปฐมา กล่าวเสริม
สำหรับการออกหุ้นกู้เป็นเครื่องมือทางการเงินที่ TK ใช้มาอย่างต่อเนื่อง ทั้งนี้ เพื่อล็อคต้นทุนทางการเงินให้อยู่ในระดับต่ำ เมื่อเปรียบเทียบกับอัตราดอกเบี้ยในตลาด โดยขณะนี้ TK มีต้นทุนทางการเงินเฉลี่ยที่ 2.33% และสัดส่วนเงินกู้ระยะยาวอัตราดอกเบี้ยคงที่ต่อเงินกู้ระยะสั้น ณ สิ้นปีที่แล้วอยู่ที่ 91:9 โดยสัดส่วนนี้จะปรับเป็น 93:7 ภายหลังการออกหุ้นกู้ชุดใหม่ 1,000 ล้านบาท